89.

á iarraidh ar na Ballstáit deireadh a chur go háirithe leis na lúba ar lár seo a leanas agus rialacháin náisiúnta á gcomhchuibhiú tuilleadh acu, agus toirmeasc ar shíntiúis eachtracha a chur chun feidhme: (a) ranníocaíochtaí comhchineáil ó ghníomhaithe eachtracha le páirtithe polaitiúla, fondúireachtaí, daoine a bhfuil oifig phoiblí acu nó oifigigh thofa, lena n-áirítear iasachtaí airgeadais ó aon duine dlítheanach nó fisiciúil atá lonnaithe lasmuigh de AE agus den Limistéar Eorpach Eacnamaíoch (LEE) (seachas vótálaithe Eorpacha), síntiúis anaithnide os cionn tairseach áirithe, agus an easpa teorainneacha caiteachais d’fheachtais pholaitiúla a lamhálann do thionchar trí shíntiúis mhóra; ní mór é a bheith d’oibleagáid ar dhaoine aonair polaitiúla, ar ghníomhaithe polaitiúla nó ar pháirtithe polaitiúla ar tairgeadh dóibh agus/nó a ghlac le ranníocaíocht airgeadais nó chomhchineáil ó ghníomhaí eachtrach í a thuairisciú do na húdaráis inniúla agus ba cheart an fhaisnéis sin a thuairisciú, dá réir sin, ar leibhéal AE chun lamháil d’fhaireachán uile-AE; (b) deontóirí bréagreachta a bhfuil saoránacht intíre acu (17): ní foláir trédhearcacht maidir le deontóirí fisiciúla agus dleathacha a fhorfheidhmiú trí ráitis in-chomhfhoirmeachta lena bhfianaítear stádas an deontóra, agus trí chumhachtaí forfheidhmiúcháin neartaithe a thabhairt do choimisiúin toghcháin; ba cheart síntiúis ó laistigh de AE a sháraíonn tairseach íosta áirithe a chlárú i gclár oifigiúil agus poiblí agus a bheith nasctha le duine nádúrtha, agus ba cheart uasteorainn a shocrú le haghaidh síntiúis ó dhaoine príobháideacha agus dlítheanacha (agus fóirdheontais) do pháirtithe polaitiúla; (c) cuideachtaí caocha agus fochuideachtaí intíre máthairghnóthas eachtrach (18): ba cheart toirmeasc a chur ar chuideachtaí caocha agus ceanglais níos láidre a chur ar bun chun nochtadh a dhéanamh ar thionscnamh an chistithe trí mháthairghnóthais; ní mór cistiú agus síntiúis do pháirtithe polaitiúla a théann thar thairseach áirithe a chlárú i gclár poiblí agus lárnach le hainm agus seoladh oifigiúil ar féidir a nascadh le duine atá ann, agus ba cheart do na Ballstáit an fhaisnéis sin a bhailiú; á iarraidh ar an gCoimisiún a áirithiú go mbeidh sé de cheart ag údaráis sna Ballstáit imscrúdú a dhéanamh ar thionscnamh an chistithe chun faisnéis ó fhochuideachtaí intíre a fhíorú agus chun aghaidh a thabhairt ar an easpa sonraí leordhóthanacha i gcláir náisiúnta, go háirithe i gcásanna ina n-úsáidtear líonra cuideachtaí caocha; (d) eagraíochtaí neamhbhrabúis agus tríú páirtithe (19), arna gcomhordú ag gníomhaithe eachtracha agus arna gcruthú d’fhonn tionchar a imirt ar phróisis toghcháin: ba cheart rialacha agus trédhearcacht níos aonfhoirmí a chur san áireamh ar fud AE d’eagraíochtaí a bhfuil sé mar aidhm acu gníomhaíochtaí polaitiúla a mhaoiniú agus iad ag iarraidh tionchar díreach a imirt ar phróisis toghcháin amhail toghcháin agus feachtais reifrinn; níor cheart go gcuirfeadh na rialacha sin cosc ar eagraíochtaí neamhbhrabúis agus ar thríú páirtithe cistiú a fháil d’fheachtais maidir le saincheisteanna; ní mór feidhm a bheith ag rialacha lena n-áirithítear trédhearcacht an chistithe nó na síntiús maidir le fondúireachtaí polaitiúla freisin; (e) fógraí polaitiúla ar líne nach bhfuil faoi réir na rialacha maidir le fógraíocht teilifíse, raidió agus priontála agus nach gnách go ndéantar iad a rialáil ar leibhéal AE: is gá, dá bhrí sin, toirmeasc a chur ar fhógraí arna gceannach ag gníomhaithe ó lasmuigh AE agus LEE agus trédhearcacht iomlán a áirithiú maidir le ceannach fógraí polaitiúla ar líne ag gníomhaithe ó laistigh de AE; á chur i bhfios go láidir gur gá i bhfad níos mó trédhearcachta agus cuntasachta daonlathaí a áirithiú maidir le halgartaim a úsáid; á chur in iúl gur díol sásaimh di gur fógraíodh togra reachtach nua ón gCoimisiún maidir le trédhearcacht ábhair pholaitiúil urraithe, mar a moladh faoin bPlean Gníomhaíochta um an Daonlathas Eorpach, lenar cheart go mbeadh sé d’aidhm aige meascán de 27 gcorpas reachtaíochta náisiúnta éagsúla a chosc i ndáil le fógraíocht pholaitiúil ar líne agus lena ráthófar go mbeidh páirtithe AE in ann feachtas a dhéanamh ar líne roimh na toghcháin Eorpacha agus ag an am céanna riosca na trasnaíochta eachtraí a theorannú agus féachaint ar na rialacha atá glactha go deonach ag páirtithe polaitiúla laistigh de Bhallstáit aonair agus ag mórardáin meán sóisialta a fhéadfar a chur i bhfeidhm maidir le gach duine in AE; á iarraidh ar na Ballstáit a rialacha náisiúnta maidir le fógraíocht pholaitiúil a nuashonrú, ar rialacha iad nár choinnigh suas leis an éabhlóid sheasta i dtreo an mheáin dhigitigh mar phríomhmhodh na cumarsáide polaitiúla; á iarraidh ar an gCoimisiún a mholadh an bealach chun fógraíocht pholaitiúil shaincheist-bhunaithe a shainiú go daonlathach chun deireadh a chur le staid ina gcinneann ardáin phríobháideacha bhrabúis cad atá i gceist le saincheist-bhunaithe; (f) ba cheart faireachán ar chaiteachas toghcháin trí iniúchóirí neamhspleácha a chur chun feidhme agus faisnéis maidir le caiteachas agus síntiúis a chur ar fáil d’iniúchóirí neamhspleácha go tráthúil, agus rioscaí amhail coinbhleachtaí leasa agus brústocaireacht i ndáil le hairgeadas polaitiúil a mhaolú; agus nochtadh réamhghníomhach á bhunú, ba cheart sainordú soiléir a bheith ag institiúidí atá freagrach as rialacháin airgeadais, agus an cumas, na hacmhainní agus an chumhacht dhlíthiúil chun imscrúduithe a dhéanamh agus cásanna a tharchur le haghaidh ionchúisimh;